CELEX: 32018D0272
Language: sk
Date: 2018-02-20 00:00:00
Title: Vykonávacie rozhodnutie Komisie (EÚ) 2018/272 z 20. februára 2018 o zriadení Európskeho centra pre morské biologické zdroje – Konzorcia pre európsku výskumnú infraštruktúru (EMBRC-ERIC) [oznámené pod číslom C(2018) 826] (Text s významom pre EHP )

23.2.2018   
            
            
               SK
            
            
               Úradný vestník Európskej únie
            
            
               L 51/17
            
         VYKONÁVACIE ROZHODNUTIE KOMISIE (EÚ) 2018/272
   z 20. februára 2018
   o zriadení Európskeho centra pre morské biologické zdroje – Konzorcia pre európsku výskumnú infraštruktúru (EMBRC-ERIC)
   
      
         [oznámené pod číslom C(2018) 826]
      
   
   (Iba anglické, francúzske, grécke, holandské, portugalské, španielske a talianske znenie je autentické)
   (Text s významom pre EHP)
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Rady (ES) č. 723/2009 z 25. júna 2009 o právnom rámci Spoločenstva pre Konzorcium pre európsku výskumnú infraštruktúru (ERIC) (1), a najmä na jeho článok 6 ods. 1 písm. a),
   keďže:
   
               (1)
            
            
               Belgicko, Francúzsko, Grécko, Izrael, Nórsko, Portugalsko, Spojené kráľovstvo, Španielsko a Taliansko požiadali Komisiu o zriadenie Európskeho centra pre morské biologické zdroje – Konzorcia pre európsku výskumnú infraštruktúru (EMBRC-ERIC). Dohodli sa, že hostiteľským členským štátom EMBRC-ERIC bude Francúzsko.
            
         
               (2)
            
            
               Keďže Spojené kráľovstvo 29. marca 2017 oznámilo v súlade s článkom 50 Zmluvy o Európskej únii svoj úmysel vystúpiť z Únie, zmluvy sa na Spojené kráľovstvo prestanú vzťahovať odo dňa nadobudnutia platnosti dohody o vystúpení, alebo ak dohoda nenadobudne platnosť, po dvoch rokoch od uvedeného oznámenia, pokiaľ Európska rada po dohode so Spojeným kráľovstvom nerozhodne o predĺžení tejto lehoty. Spojené kráľovstvo sa preto bez toho, aby boli dotknuté ustanovenia dohody o vystúpení, bude po dni vystúpenia považovať na účely tohto vykonávacieho rozhodnutia za tretiu krajinu v zmysle článku 2 písm. b) nariadenia (ES) č. 723/2009.
            
         
               (3)
            
            
               Nariadenie (ES) č. 723/2009 bolo rozhodnutím Spoločného výboru EHP č. 72/2015 (2) začlenené do Dohody o Európskom hospodárskom priestore (EHP).
            
         
               (4)
            
            
               Komisia v súlade s článkom 5 ods. 2 nariadenia (ES) č. 723/2009 posúdila túto žiadosť a dospela k záveru, že spĺňa požiadavky stanovené v uvedenom nariadení.
            
         
               (5)
            
            
               Výbor pre vykonávanie nariadenia o právnom rámci Spoločenstva pre Konzorcium pre európsku výskumnú infraštruktúru nedoručil svoje stanovisko v lehote stanovenej predsedom výboru.
            
         PRIJALA TOTO ROZHODNUTIE:
   Článok 1
   1.   Týmto sa zriaďuje Európske centrum pre morské biologické zdroje – Konzorcium pre európsku výskumnú infraštruktúru s názvom „EMBRC-ERIC“.
   2.   Základné prvky stanov EMBRC-ERIC sú uvedené v prílohe.
   Článok 2
   Toto rozhodnutie je určené Belgickému kráľovstvu, Francúzskej republike, Gréckej republike, Izraelskému štátu, Nórskemu kráľovstvu, Portugalskej republike, Spojenému kráľovstvu Veľkej Británie a Severného Írska, Španielskemu kráľovstvu a Talianskej republike.
   
      V Bruseli 20. februára 2018
      
         
            Za Komisiu
         
         Carlos MOEDAS
         
            člen Komisie
         
      
   
   
      (1)  Ú. v. EÚ L 206, 8.8.2009, s. 1.
   
      (2)  Rozhodnutie Spoločného výboru EHP č. 72/2015 z 20. marca 2015, ktorým sa mení protokol 31 k Dohode o EHP o spolupráci v špecifických oblastiach mimo štyroch slobôd [2016/755] (Ú. v. EÚ L 129, 19.5.2016, s. 85).
   
      PRÍLOHA
      
         ZÁKLADNÉ PRVKY STANOV KONZORCIA EMBRC-ERIC
      
      Články a odseky stanov konzorcia EMBRC-ERIC uvedené nižšie predstavujú základné prvky v súlade s článkom 6 ods. 3 nariadenia (ES) č. 723/2009.
      1.   Úlohy a činnosti
      
      (článok 4 stanov konzorcia EMBRC-ERIC)
      
                  1.
               
               
                  EMBRC-ERIC funguje na základe centrálnej organizácie ako koordinovaná distribuovaná prevádzka jednotlivých stredísk v zmysle dohody o úrovni poskytovaných služieb, ktorú riadi výkonný riaditeľ podporovaný sekretariátom, výborom stredísk a styčnými úradníkmi. Vzťahy medzi ústredím a strediskami a/alebo prevádzkovateľmi a ich zdroje sa upravujú prostredníctvom dohôd o úrovni poskytovaných služieb v súvislosti s poskytovaním služieb, produktov a činností na podporu vysoko ambicióznych cieľov tejto výskumnej infraštruktúry.
               
            
                  2.
               
               
                  EMBRC-ERIC poskytuje jednotné kontaktné miesto pre prístup ku komplexnému portfóliu služieb a výskumných platforiem, morských ekosystémov, biologických zdrojov, elektronickej infraštruktúry a metaúdajov.
               
            
                  3.
               
               
                  Ponúkané služby a činnosti vykonávané konzorciom EMBRC-ERIC zahŕňajú okrem iného:
                  
                              a)
                           
                           
                              prístup k portfóliu výskumných platforiem, biologických zdrojov, analytických služieb a údajov;
                           
                        
                              b)
                           
                           
                              spoločné činnosti v oblasti výskumu a vývoja prostredníctvom koordinovaného programu dlhodobého rozvoja v rámci spolupráce vnútroštátnych stredísk;
                           
                        
                              c)
                           
                           
                              podpora prístupu k morskému biologickému materiálu vrátane genetického materiálu a poradenstvo a usmernenie v súvislosti s využívaním morských biologických zdrojov;
                           
                        
                              d)
                           
                           
                              integrované pracovné postupy v rámci vysokokvalitných služieb na prístup k biologickým a analytickým zdrojom a zdrojom údajov zavedením spoločných podporných technológií a postupov;
                           
                        
                              e)
                           
                           
                              posilnenie prepojenia vedy s priemyslom prostredníctvom koordinovaného poskytovania služieb prenosu poznatkov a technológií;
                           
                        
                              f)
                           
                           
                              zariadenia určené na odbornú prípravu a kurzy pre výskumníkov a technický personál;
                           
                        
                              g)
                           
                           
                              spolupráca s výskumnými infraštruktúrami v súvisiacich a/alebo doplnkových oblastiach;
                           
                        
                              h)
                           
                           
                              spolupráca s príslušnými zainteresovanými stranami v európskych námorných regiónoch na podporu ich environmentálnych politík a modrého biohospodárstva.
                           
                        
            
                  4.
               
               
                  Činnosti sa budú vykonávať v súlade s politikami stanovenými v článkoch 21 až 26 stanov, ktoré budú pripojené k prevádzkovým pravidlám a sprístupnené používateľom.
               
            2.   Štatutárne sídlo konzorcia EMBRC-ERIC
      
      (článok 2 ods. 2 stanov konzorcia EMBRC-ERIC)
      Štatutárnym sídlom konzorcia EMBRC-ERIC je Paríž (Francúzsko).
      3.   Názov
      
      (článok 2 ods. 1 stanov konzorcia EMBRC-ERIC)
      Názov výskumnej infraštruktúry je Európske centrum pre morské biologické zdroje – Konzorcium pre európsku výskumnú infraštruktúru, ďalej len „EMBRC-ERIC“.
      4.   Trvanie
      
      (článok 27 stanov konzorcia EMBRC-ERIC)
      
                  1.
               
               
                  Konzorcium EMBRC-ERIC sa zriaďuje na počiatočné obdobie, ktoré uplynie 31. decembra 2040.
               
            
                  2.
               
               
                  Bez toho, aby bol dotknutý článok 8 stanov, konzorcium EMBRC-ERIC naďalej existuje počas následných päťročných období po počiatočnom období, a to na základe rozhodnutia valného zhromaždenia v súlade s článkom 15 ods. 9 stanov.
               
            5.   Likvidácia
      
      (článok 28 stanov konzorcia EMBRC-ERIC)
      
                  1.
               
               
                  Likvidácia konzorcia EMBRC-ERIC sa riadi rozhodnutím valného zhromaždenia v súlade s článkom 15 ods. 9 stanov.
               
            
                  2.
               
               
                  Výkonný riaditeľ oznámi Komisii písomne do 10 dní:
                  
                              a)
                           
                           
                              rozhodnutie valného zhromaždenia o likvidácii; a opäť
                           
                        
                              b)
                           
                           
                              ukončenie postupu likvidácie.
                           
                        
            
                  3.
               
               
                  Bez toho, aby bol dotknutý článok 9 stanov, všetok majetok a záväzky zostávajúce po úhrade aktív alebo dlhov konzorcia EMBRC-ERIC sa rozdelí medzi členov v pomere k ich akumulovaným príspevkom konzorciu EMBRC-ERIC v čase jeho zrušenia.
               
            
                  4.
               
               
                  Konzorcium EMBRC-ERIC zaniká dňom uverejnenia príslušného oznámenia Európskou komisiou v Úradnom vestníku Európskej únie.
               
            6.   Zodpovednosť
      
      (článok 9 stanov konzorcia EMBRC-ERIC)
      
                  1.
               
               
                  EMBRC-ERIC nesie zodpovednosť za svoje dlhy.
               
            
                  2.
               
               
                  Povinnosť každého člena voči dlhom a záväzkom konzorcia EMBRC-ERIC akejkoľvek povahy sa obmedzuje na ich príslušné príspevky poskytnuté konzorciu EMBRC-ERIC.
               
            
                  3.
               
               
                  EMBRC-ERIC musí uzatvoriť primerané poistenie na krytie rizík súvisiacich so zriadením a prevádzkou EMBRC-ERIC.
               
            7.   Politika prístupu, politika v oblasti údajov a šírenie informácií
      
      (článok 22 stanov konzorcia EMBRC-ERIC)
      
                  1.
               
               
                  Politiky konzorcia EMBRC-ERIC týkajúce sa prístupu, údajov a šírenia informácií o tom, ako konzorcium EMBRC-ERIC poskytuje prístup k portfóliu služieb a výskumných platforiem, morských ekosystémov, biologických zdrojov a elektronickej infraštruktúry, predkladá výkonný riaditeľ valnému zhromaždeniu na schválenie.
               
            
                  2.
               
               
                  Prístup k EMBRC-ERIC (ktorý nie je nevyhnutne bezplatný) je otvorený všetkým typom používateľov, a to vrátane používateľov zo všetkých európskych a mimoeurópskych krajín. Žiadosti budú predmetom zjednodušeného procesu zahŕňajúceho kontroly oprávnenosti a uskutočniteľnosti. Technický a vedecký opis EMBRC-ERIC poskytuje ďalšie podrobnosti týkajúce sa podmienok prístupu používateľov.
               
            
                  3.
               
               
                  V rámci zabezpečenia kvality na účely neustáleho zlepšovania prístupu a služieb sa pomocou mechanizmu spätnej väzby bude monitorovať prístup a merať spokojnosť používateľov.
               
            
                  4.
               
               
                  Konzorcium EMBRC-ERIC bude podporovať interoperabilitu a štandardizáciu elektronickej infraštruktúry s cieľom riešiť veľké objemy rôznych typov generovaných údajov a vypracovať alebo prijať spoločenstvom schválené protokoly, nástroje a odborné znalosti týkajúce sa zaobchádzania s údajmi.
               
            
                  5.
               
               
                  Konzorcium EMBRC-ERIC bude v súvislosti s údajmi podporovať zásady otvoreného zdroja a otvoreného prístupu a zasadzovať sa o prenos poznatkov a šírenie údajov a informácií prostredníctvom spolupráce s existujúcimi európskymi iniciatívami relevantnými pre environmentálne a biologické údaje a bioinformatiku, ako sú ELIXIR a Lifewatch ERIC, a uznávané úložiská údajov, ako sú EurOBIS, Emodnet, PANGEA, GEOSS a COPERNICUS.
               
            
                  6.
               
               
                  Politiky konzorcia EMBRC-ERIC týkajúce sa prístupu, údajov a zverejňovania informácií prijíma valné zhromaždenie v súlade s článkom 15 ods. 10 stanov a pripojí sa k prevádzkovým pravidlám.
               
            8.   Politika vedeckého hodnotenia
      
      (článok 23 stanov konzorcia EMBRC-ERIC)
      
                  1.
               
               
                  Každé tri roky sa uskutoční vedecké hodnotenie činností, služieb a platforiem konzorcia EMBRC-ERIC, ktoré koordinuje výkonný riaditeľ a ktoré sa predkladá valnému zhromaždeniu.
               
            
                  2.
               
               
                  Politiku vedeckého hodnotenia konzorcia EMBRC-ERIC prijíma valné zhromaždenie v súlade s článkom 15 ods. 10 stanov a pripojí sa k prevádzkovým pravidlám.
               
            9.   Práva duševného vlastníctva
      
      (článok 21 stanov konzorcia EMBRC-ERIC)
      
                  1.
               
               
                  Výkonný riaditeľ po porade s vedeckou a inovačnou poradnou radou vypracuje politiku práv duševného vlastníctva konzorcia EMBRC-ERIC týkajúcu sa identifikácie, prideľovania, ochrany, správy a zachovania práv duševného vlastníctva, ako aj činností súvisiacich s prenosom technológií vyplývajúcich z týchto práv duševného vlastníctva a predloží ju na schválenie valnému zhromaždeniu.
               
            
                  2.
               
               
                  V politike duševného vlastníctva konzorcia EMBRC-ERIC sa upravujú práva na vlastníctvo a používanie v rámci konzorcia EMBRC-ERIC a vo vzťahu k tretím stranám a zmluvným partnerom, čím sa v súvislosti s intelektuálnym vkladom a duševným vlastníctvom každého účastníka konzorcia EMBRC-ERIC zabezpečuje požiadavkám vyhovujúce a spravodlivé používanie, ako aj spravodlivé modely odmeňovania.
               
            
                  3.
               
               
                  Žiadne ustanovenie týchto stanov sa nesmie chápať ako ustanovenie s vplyvom na práva duševného vlastníctva a politiky duševného vlastníctva prevádzkovateľov, ako je stanovené v príslušných zákonoch a predpisoch členov a v medzinárodných zmluvách, ktorých sú zmluvnými stranami.
               
            
                  4.
               
               
                  Práva duševného vlastníctva vzniknuté, vytvorené, získané alebo vyvinuté zamestnancami konzorcia EMBRC-ERIC má v právomoci a vlastní konzorcium EMBRC-ERIC.
               
            
                  5.
               
               
                  Politiku práv duševného vlastníctva konzorcia EMBRC-ERIC prijíma valné zhromaždenie v súlade s článkom 15 ods. 10 stanov a pripojí sa k prevádzkovým pravidlám.
               
            10.   Politika zamestnanosti
      
      (článok 24 stanov konzorcia EMBRC-ERIC)
      
                  1.
               
               
                  Konzorcium EMBRC-ERIC je zamestnávateľom podporujúcim rovnosť príležitostí. Výberové konania uchádzačov o pozíciu v konzorciu EMBRC-ERIC musia byť transparentné, nediskriminačné a dodržiava sa pri nich zásada rovnosti príležitostí.
               
            
                  2.
               
               
                  Pracovné zmluvy musia spĺňať uplatniteľné vnútroštátne zákony a právne predpisy krajiny, v ktorej pracovníci vykonávajú svoje činnosti.
               
            
                  3.
               
               
                  EMBRC-ERIC musí zverejňovať všetky voľné pracovné miesta a na prijímanie žiadostí stanoviť primeranú lehotu.
               
            
                  4.
               
               
                  EMBRC-ERIC nesmie pred uplynutím uvedenej lehoty ponúknuť nijakú pozíciu žiadnemu uchádzačovi.
               
            
                  5.
               
               
                  Politiku zamestnanosti prijíma valné zhromaždenie. Pripojí sa k prevádzkovým pravidlám a zverejní sa na webovom sídle konzorcia EMBRC-ERIC.
               
            
                  6.
               
               
                  Politika zamestnanosti sa riadi zákonmi hostiteľského člena.
               
            11.   Politika verejného obstarávania
      
      (článok 25 stanov konzorcia EMBRC-ERIC)
      
                  1.
               
               
                  V súlade s článkom 15 ods. 10 stanov výkonný riaditeľ pripravuje na schválenie valným zhromaždením podrobné pravidlá týkajúce sa postupov a kritérií verejného obstarávania.
               
            
                  2.
               
               
                  V politike verejného obstarávania konzorcia EMBRC-ERIC sa prihliada na zásady transparentnosti, proporcionality, vzájomného uznávania, rovnakého zaobchádzania, hospodárskej súťaže a nediskriminácie.
               
            
                  3.
               
               
                  Konzorcium EMBRC-ERIC v rámci svojej politiky verejného obstarávania sprístupňuje na webovom sídle EMBRC-ERIC svoje postupy týkajúce sa zadávania zákazok v súvislosti s produktmi a službami, ako aj postupy verejného obstarávania a uverejňovania výziev na predkladanie ponúk.
               
            
                  4.
               
               
                  Politika verejného obstarávania konzorcia EMBRC-ERIC sa prijíma v súlade s článkom 15 ods. 10 stanov a pripojí sa k prevádzkovým pravidlám.